ΚΑΝΟΝΙΣΜΟΣ (ΕΟΚ) αριθ. 1443/93 ΤΗΣ ΕΠΙΤΡΟΠΗΣ της 10ης Ιουνίου 1993 περί μεταβατικών μέτρων για την εφαρμογή του καθεστώτος εισαγωγής μπανανών στην Κοινότητα το 1993

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 404/93 του Συμβουλίου της 13ης Φεβρουαρίου 1993 για την κοινή οργάνωση της αγοράς στον τομέα της μπανάνας (1), και ιδίως τα άρθρα 19, 20 και 30,

Εκτιμώντας:

ότι ο κανονισμός (ΕΟΚ) αριθ. 1442/93 της Επιτροπής (2) ο οποίος προβλέπει λεπτομερείς κανόνες για την εφαρμογή του καθεστώτος εισαγωγής μπανανών στην Κοινότητα, καθορίζει τις λεπτομερείς διατάξεις για τη λειτουργία της κοινοτικής αγοράς μπανάνας-

ότι είναι αναγκαία η λήψη μεταβατικών μέτρων για να διασφαλιστεί ότι οι επιχειρηματίες μπορούν να λάβουν προσωρινή ποσότητα διατιθέμενη από τη δασμολογική ποσόστωση η οποία μπορεί να χρησιμοποιείται από την 1η Ιουλίου 1993-

ότι, προκειμένου να προσδιοριστεί η προσωρινή ποσότητα που διατίθεται στους επιχειρηματίες, πρέπει να εφαρμοστεί συντελεστής μείωσης- ότι οι συντελεστές μείωσης καθορίζονται από εκτίμηση της συνολικής ποσότητας αναφοράς και για τις δύο κατηγορίες επιχειρηματιών, την Α και τη Β, με βάση τον όγκο των συναλλαγών κατά την περίοδο αναφοράς, όπως καταγράφεται στις στατιστικές του Eurostat και ο πιθανός όγκος αδειών που απαιτούνται για την περίοδο από 1ης Ιουλίου έως 30 Σεπτεμβρίου βασίζεται στους όγκους των συναλλαγών παρελθόντων ετών κατά την ίδια περίοδο-

ότι η λήψη μεταβατικών μέτρων είναι αναγκαία για να διασφαλιστεί ότι οι άδειες εισαγωγής παραδοσιακών μπανανών ΑΚΕ μπορούν να είναι διαθέσιμες την 1η Ιουλίου 1993-

ότι οι μπανάνες που βρίσκονταν ήδη υπό διαμετακόμιση στην Κοινότητα πριν από τις 23 Ιουνίου 1993, αλλά οι οποίες έφθασαν στην Κοινότητα την 1η Ιουλίου ή αργότερα, πρέπει να εξαιρεθούν από τις απαιτήσεις για έκδοση άδειας-

ότι η Επιτροπή Διαχείρισης για τις Μπανάνες δεν διατύπωσε γνώμη εντός της προθεσμίας που όρισε ο πρόεδρός της,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Ο παρών κανονισμός θεσπίζει μεταβατικά μέτρα για την εφαρμογή του καθεστώτος εισαγωγής μπανανών στην Κοινότητα για το 1993.

2. Οι διατάξεις του κανονισμού (ΕΟΚ) αριθ. 1442/93 της Επιτροπής εφαρμόζονται εκτός εάν ορίζεται άλλος στον παρόντα κανονισμό.

ΤΙΤΛΟΣ Ι ΔΙΑΧΕΙΡΙΣΗ ΤΗΣ ΔΑΣΜΟΛΟΓΙΚΗΣ ΠΟΣΟΣΤΩΣΗΣ

Άρθρο 2

1. Οι επιχειρηματίες των κατηγοριών Α και Β, όπως ορίζονται στον κανονισμό (ΕΟΚ) αριθ. 1442/93, υποβάλλουν τις αιτήσεις τους για εγγραφή και οι αρμόδιες αρχές των κρατών μελών καταρτίζουν πίνακες επιχειρηματιών όπως ορίζεται στο άρθρο 4 παράγραφοι 1, 2 και 3 του εν λόγω κανονισμού, το αργότερο στις 7 Ιουλίου 1993. Οι επιχειρηματίες παρέχουν στοιχεία για τις ποσότητες μπανανών που έχουν διατεθεί σε εμπορία κατά τα έτη 1989, 1990 και 1991.

2. Οι επιχειρηματίες της κατηγορίας Γ, όπως ορίζονται στον κανονισμό (ΕΟΚ) αριθ. 1442/93 εγγράφονται από τις αρμόδιες αρχές του κράτους μέλους της επιλογής τους το αργότερο στις 24 Ιουνίου 1993. Οι εν λόγω αρχές ενημερώνουν την Επιτροπή ως προς τον αριθμό των επιχειρηματιών της κατηγορίας Γ, που έχουν εγγράψει στους σχετικούς πίνακες το αργότερο στις 25 Ιουνίου 1993.

Άρθρο 3

1. Βάσει των στοιχείων που έχουν παραληφθεί σύμφωνα με το άρθρο 2 παράγραφος 1, οι αρμόδιες αρχές των κρατών μελών υπολογίζουν προσωρινή ποσότητα αναφοράς για κάθε επιχειρηματία σύμφωνα με το άρθρο 5 του κανονισμού (ΕΟΚ) αριθ. 1442/93. Οι αρμόδιες αρχές αποστέλλουν στην Επιτροπή, στις 16 Ιουλίου 1993 το αργότερο, το σύνολο των προσωρινών αυτών ποσοτήτων αναφοράς για τους επιχειρηματίες που έχουν εγγράψει.

2. Οι αρμόδιες αρχές των κρατών μελών εξακριβώνουν, σύμφωνα με το άρθρο 4 παράγραφος 3 και τα άρθρα 7 και 8 του κανονισμού (ΕΟΚ) αριθ. 1442/93, τις ποσότητες των μπανανών που διατίθενται σε εμπορία και οι οποίες έχουν κοινοποιηθεί από τους παραγωγούς βάσει του άρθρου 2 παράγραφος 1, το αργότερο στις 17 Αυγούστου 1993. Βάσει αυτών των ποσοτήτων που έχουν εξακριβωθεί, οι αρμόδιες αρχές υπολογίζουν εκ νέου την ποσότητα αναφοράς για κάθε επιχειρηματία. Οι αρμόδιες αρχές αποστέλλουν στην Επιτροπή, στις 20 Αυγούστου 1993 το αργότερο, το σύνολο αυτών των ποσοτήτων αναφοράς για τους επιχειρηματίες που έχουν εγγράψει στους πίνακες και το συνολικό όγκο των συναλλαγών σε καθεμία από τις κατηγορίες που περιγράφονται στο άρθρο 3 του εν λόγω κανονισμού.

Άρθρο 4

1. Βάσει των προσωρινών ποσοτήτων αναφοράς που καθορίζονται σύμφωνα με το άρθρο 3 παράγραφος 1, οι αρμόδιες αρχές των κρατών μελών προσδιορίζουν προσωρινή κατανομή ποσόστωσης για κάθε επιχειρηματία της κατηγορίας Α και της κατηγορίας Β, από 1ης Ιουλίου έως 30 Σεπτεμβρίου 1993. Κάθε κατανομή προσωρινής ποσόστωσης καθορίζεται με την εφαρμογή, επί της προσωρινής ποσότητας αναφοράς, των ακόλουθων συντελεστών μείωσης:

- επιχειρηματίες της κατηγορίας Α: 0,15647,

- επιχειρηματίες της κατηγορίας Β: 0,11299.

2. Οι αρμόδιες αρχές ενημερώνουν κάθε επιχειρηματία ως προς την προσωρινή ποσότητα που του έχει διατεθεί εντός πέντε εργάσιμων ημερών από την εγγραφή του.

3. Οι επιχειρηματίες των κατηγοριών Α και Β υποβάλλουν, εντός των ορίων της διατεθείσας προσωρινής ποσότητας, τις αιτήσεις τους για άδειες εισαγωγής στις αρμόδιες αρχές του κράτους μέλους στο οποίο έχουν εγγραφεί, σύμφωνα με το άρθρο 2 παράγραφος 1, εντός δώδεκα εργάσιμων ημερών από την εγγραφή τους. Οι αρμόδιες αρχές εκδίδουν τις αντίστοιχες άδειες χωρίς καθυστέρηση.

Άρθρο 5

1. Βάσει της ποσότητας αναφοράς που αναφέρεται στο άρθρο 3 παράγραφος 2, οι αρμόδιες αρχές των κρατών μελών καθορίζουν την ποσότητα που έχει διατεθεί για κάθε επιχειρηματία από 1ης Ιουλίου έως 31 Δεκεμβρίου 1993, σύμφωνα με το άρθρο 6 του κανονισμού (ΕΟΚ) αριθ. 1442/93. Οι αρμόδιες αρχές ενημερώνουν κάθε επιχειρηματία ως προς τη διατεθείσα ποσότητα το αργότερο σις 31 Αυγούστου 1993.

2. Οι ποσότητες τις οποίες αφορούν οι άδειες που μπορεί να ζητήσει κάθε επιχειρηματίας, το Σεπτέμβριο 1993, καθορίζονται βάσει της ποσότητας που έχει διατεθεί όπως προβλέπεται στην παράγραφο 1, αφού αφαιρεθούν οι ποσότητες των αδειών που έχουν εκδοθεί, για τον εν λόγω επιχειρηματία, από 1ης Ιουλίου έως 30 Σεπτεμβρίου 1993.

Άρθρο 6

1. Οι αρμόδιες αρχές των κρατών μελών ενημερώνουν, το αργότερο στις 29 Ιουνίου 1993, τους επιχειρηματίες της κατηγορίας Γ ως προς την ποσότητα που τους έχει διατεθεί για το 1993.

2. Οι επιχειρηματίες της κατηγορίας Γ υποβάλλουν αιτήσεις για έκδοση αδειών στις αρμόδιες αρχές του κράτους μέλους στο οποίο έχουν εγγραφεί το αργότερο στις 7 Ιουλίου 1993, εντός των ακόλουθων ορίων των ποσοστών της διατεθείσας ποσότητας:

- από 1η Ιουλίου έως 30 Σεπτεμβρίου: 60 %,

- από 1η Οκτωβρίου έως 31 Δεκεμβρίου: 64 %.

3. Οι αρμόδιες αρχές χορηγούν στους επιχειρηματίες, χωρίς καθυστέρηση, τις ποσότητες που αφορούν οι άδειες.

ΤΙΤΛΟΣ ΙΙ ΔΙΑΧΕΙΡΙΣΗ ΤΩΝ ΕΙΣΑΓΩΓΩΝ ΠΑΡΑΔΟΣΙΑΚΩΝ ΜΠΑΝΑΝΩΝ ΑΚΕ

Άρθρο 7

1. Οι αιτήσεις αδειών για την παραδοσιακή εισαγωγή μπανανών ΑΚΕ, από 1ης Ιουλίου έως 30 Σεπτεμβρίου 1993, υποβάλλονται πριν από τις 7 Ιουλίου 1993 στις αρμόδιες αρχές οποιουδήποτε κράτους μέλους. Με την επιφύλαξη των απαιτήσεων της παραγράφου 4, οι εν λόγω αιτήσεις πρέπει να συνοδεύονται από τα έγγραφα που απαιτούνται από το άρθρο 14 παράγραφος 4 του κανονισμού (ΕΟΚ) αριθ. 1442/93.

2. Οι αρμόδιες αρχές εκδίδουν, χωρίς καθυστέρηση, άδειες για το ήμισυ των ποσοτήτων που αφορούν.

3. Οι αρμόδιες αρχές των κρατών μελών κοινοποιούν στην Επιτροπή, πριν από τις 13 Ιουλίου 1993, τις ποσότητες που καλύπτονται από αιτήσεις αδειών, μαζί με λεπτομερή στοιχεία για τη χώρα ΑΚΕ από την οποία κατάγεται το σχετικό προϊόν.

4. Οι εμπορευόμενοι προσκομίζουν στις αρμόδιες αρχές των κρατών μελών από τα οποία έχουν ζητήσει την έκδοση αδειών το αργότερο στις 31 Ιουλίου 1993, τα έγγραφα που απαιτούνται, σύμφωνα με το άρθρο 14 παράγραφος 4 του κανονισμού (ΕΟΚ) αριθ. 1442/93, για όλες τις ποσότητες για τις οποίες έχουν υποβληθεί αιτήσεις χορήγησης αδειών. Οι αρμόδιες αρχές, αφού παραλάβουν τα εν λόγω έγγραφα και εφαρμόσουν το συντελεστή μείωσης που καθορίζεται σύμφωνα με το άρθρο 16 του εν λόγω κανονισμού, εκδίδει, χωρίς καθυστέρηση, τις άδειες για τις υπόλοιπες ποσότητες.

5. Εάν τα έγγραφα που περιγράφονται στην παράγραφο 4 δεν υποβληθούν στις αρμόδιες αρχές στις 31 Ιουλίου 1993 το αργότερο, οι υπόλοιπες άδειες για τις οποίες έχει υποβληθεί αίτηση δεν χορηγούνται στον εμπορευόμενο και η εγγύηση που καλύπτει την εκδοθείσα άδεια καταπίπτει.

ΤΙΤΛΟΣ ΙΙΙ ΓΕΝΙΚΕΣ ΔΙΑΤΑΞΕΙΣ

Άρθρο 8

Οι άδειες εισαγωγής που εκδίδονται σύμφωνα με τον παρόντα κανονισμό ισχύουν μέχρι τις 7 Οκτωβρίου 1993.

Άρθρο 9

1. Δεν απαιτείται άδεια εισαγωγής για τις μπανάνες που απεστάλησαν από τη χώρα στην οποία παρήχθησαν πριν από τις 23 Ιουνίου 1993, αλλά έχουν φθάσει στην Κοινότητα μετά την 1η Ιουλίου 1993. Οι ενδιαφερόμενοι εισαγωγείς προσκομίζουν αποδείξεις ότι το εν λόγω φορτίο μπανανών πληροί τις ανωτέρω προϋποθέσεις. Η απόδειξη αυτή συνίσταται:

- σε περίπτωση μεταφοράς με πλοίο, στην προσκόμιση της φορτωτικής, που αποδεικνύει ότι η φόρτωση πραγματοποιήθηκε πριν από τις 23 Ιουνίου 1993,

- σε περίπτωση μεταφοράς με τρένο, στην προσκόμιση της φορτωτικής, η οποία έγινε δεκτή από την υπηρεσία των σιδηροδρόμων της χώρας αποστολής πριν από τις 23 Ιουνίου 1993,

- σε περίπτωση οδικής μεταφοράς, στην προσκόμιση του δελτίου TIR, που υποβάλλεται στο πρώτο τελωνείο πριν από τις 23 Ιουνίου 1993,

- σε περίπτωση μεταφοράς με αεροπλάνο, στην προσκόμιση της φορτωτικής, που αποδεικνύει ότι η αεροπορική εταιρεία παρέλαβε τα προϊόντα πριν από τις 23 Ιουνίου 1993.

2. Για τις μπανάνες από τρίτες χώρες που αναφέρονται στην παράγραφο 1 επιβάλλεται δασμός 100 Ecu ανά τόνο, ενώ για τις μπανάνες από κράτη ΑΚΕ επιβάλλεται μηδενικός δασμός.

Άρθρο 10

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 10 Ιουνίου 1993.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. L 47 της 25. 2. 1993, σ. 1.

(2) Βλέπε σελίδα 6 της παρούσας Επίσημης Εφημερίδας.